CELEX: 32015R1076
Language: hu
Date: 2015-04-28 00:00:00
Title: A Bizottság (EU) 2015/1076 felhatalmazáson alapuló rendelete (2015. április 28.) a kedvezményezett és a kapcsolódó kötelezettségek felváltására irányadó szabályok, valamint az európai strukturális és beruházási alapok által finanszírozott köz- és magánszféra közötti partnerségi megállapodások minimumkövetelményeinek az 1303/2013/EU európai parlamenti és tanácsi rendelet szerinti meghatározásáról

4.7.2015   
            
            
               HU
            
            
               Az Európai Unió Hivatalos Lapja
            
            
               L 175/1
            
         A BIZOTTSÁG (EU) 2015/1076 FELHATALMAZÁSON ALAPULÓ RENDELETE
   (2015. április 28.)
   a kedvezményezett és a kapcsolódó kötelezettségek felváltására irányadó szabályok, valamint az európai strukturális és beruházási alapok által finanszírozott köz- és magánszféra közötti partnerségi megállapodások minimumkövetelményeinek az 1303/2013/EU európai parlamenti és tanácsi rendelet szerinti meghatározásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról és az 1083/2006/EK tanácsi rendelet hatályon kívül helyezéséről szóló, 2013. december 17-i 1303/2013/EU európai parlamenti és tanácsi rendeletre (1) és különösen annak 63. cikke (4) bekezdésére és 64. cikke (4) bekezdésére,
   mivel:
   
               (1)
            
            
               Az 1303/2013/EU rendelet 63. cikkének (1) bekezdése úgy rendelkezik, hogy egy PPP-művelet esetén a kedvezményezett lehet az adott tagállam magánjogának hatálya alá eső szervezet is („magánszférabeli partner”). Az 1303/2013/EU rendelet 63. cikkének (3) bekezdése értelmében a PPP-művelet végrehajtására kiválasztott magánszférabeli partnert a végrehajtás során fel lehet váltani mint kedvezményezettet, amennyiben erre a PPP vagy a magánszférabeli partner és a műveletet társfinanszírozó pénzügyi intézmény közötti finanszírozási megállapodás feltételei alapján szükség van.
            
         
               (2)
            
            
               Ahhoz, hogy egy PPP-műveletben részt vevő partnerek minden kötelezettségét meg lehessen határozni, további, a kedvezményezett és a kapcsolódó kötelezettségek felváltására irányadó szabályokat kell kidolgozni,
            
         
               (3)
            
            
               Abban az esetben, ha a kedvezményezett felváltására egy, az európai strukturális- és befektetési alapok által finanszírozott PPP-műveletben kerül sor, biztosítani kell, hogy a felváltás után az új partner vagy testület legalább a kezdeti PPP-szerződésben meghatározott szolgáltatást nyújtsa, ugyanazokkal a minőségi minimumkövetelményekkel.
            
         
               (4)
            
            
               Abban az esetben, ha PPP-művelet kedvezményezettje egy közjogi intézmény, az 1303/2013/EU rendelet 64. cikkének (1) bekezdése megszabja annak a feltételeit, hogy milyen esetben lehet a magánszférabeli partnernél felmerült és általa megfizetett kiadásokat a kedvezményezett számára felmerült és általa megfizetett kiadásoknak tekinteni, E rendelet 64. cikkének (2) bekezdése előírja, hogy az ilyen jellegű kifizetéseket a kedvezményezett nevén lévő escrow-számlára kell befizetni.
            
         
               (5)
            
            
               Meg kell határozni a PPP-megállapodásokba foglalandó azon minimumkövetelményeket, amelyek szükségesek az 1303/2013/EU rendelet 64. cikkének (1) bekezdésének alkalmazásához, beleértve a PPP-megállapodás megszűnésére vonatkozó rendelkezéseket a megfelelő ellenőrzési nyomvonal biztosítása céljából,
            
         ELFOGADTA EZT A RENDELETET:
   I. FEJEZET
   
      
         Az európai strukturális- és befektetési alapok által finanszírozott PPP-műveletekben szereplő kedvezményezett felváltására vonatkozó szabályok
      
   
   (A 1303/2013/EU rendelet 63. cikkének (4) bekezdése)
   1. cikk
   A magánszférabeli partner felváltására vonatkozó kiegészítő feltételek
   A magánszférabeli partner vagy közjogi intézmény (a továbbiakban: „partner vagy intézmény”) az 1303/2013/EU rendelet 63. cikkének (3) bekezdésében említett felváltásának meg kell felelnie a következő kiegészítő feltételeknek.
   
               a)
            
            
               a partner vagy intézmény legalább a köz- és magánszféra közötti partnerségi (a továbbiakban: „PPP”) szerződésben meghatározott szolgáltatást nyújtja, ugyanazokkal a minőségi minimumkövetelményekkel;
            
         
               b)
            
            
               a partner vagy intézmény kész vállalni a PPP-műveletek támogatásához kapcsolódó jogokat és kötelezettségeket attól a naptól kezdődően, amikor az irányító hatóság értesítést kap a felváltási javaslatról.
            
         2. cikk
   A magánszférabeli partner felváltására vonatkozó javaslat
   (1)   A partner vagy intézmény a magánszférabeli partner felváltására vonatkozó döntéstől számított egy hónapon belül elküldi az irányító hatóságnak a magánszférabeli partner kedvezményezettként történő felváltásáról szóló javaslatot.
   (2)   Az (1) bekezdésben említett javaslat az alábbiakat tartalmazza:
   
               a)
            
            
               a magánszférabeli partner és a felváltásra váró műveletet társfinanszírozó pénzintézmény közötti PPP- vagy finanszírozási megállapodás feltételei;
            
         
               b)
            
            
               arra vonatkozó bizonyíték, hogy a partner vagy intézmény teljesíti az e rendelet 1. cikkében meghatározott feltételeket valamint annak bizonyítéka, hogy teljesíti és vállalja az 1303/2013/EU rendelet értelmében a kedvezményezettet terhelő valamennyi vonatkozó kötelességet;
            
         
               c)
            
            
               annak bizonyítéka, hogy a partner vagy intézmény másolatot kapott az eredeti támogatási megállapodásról és annak esetleges módosításairól.
            
         3. cikk
   A magánszférabeli partner felváltásának megerősítése
   A 2. cikkben említett javaslat kézhezvételét követő egy hónapon belül, és amennyiben a partner vagy intézmény teljesíti és vállalja az 1303/2013/EU rendelet értelmében a kedvezményezettet terhelő valamennyi vonatkozó kötelességet, és teljesíti e rendelet 1. cikkébe foglalt feltételeket, az irányító hatóság:
   
               a)
            
            
               bejegyzi a partnert vagy intézményt kedvezményezettként, az e rendelet 1. cikkének b) bekezdésében említett dátummal kezdődően;
            
         
               b)
            
            
               értesíti a partnert vagy intézményt az esb-alapban rendelkezésre álló maradék támogatás összegéről.
            
         II. FEJEZET
   
      
         Az európai strukturális és beruházási alapok által finanszírozott PPP-megállapodásokba foglalandó minimumkövetelmények
      
   
   (Az 1303/2013/EU rendelet 64. cikkének (4) bekezdése)
   4. cikk
   Feltételhez kötött (escrow) számla
   Az 1303/2013/EU rendelet 64. cikkének (2) bekezdésében említett escrow-számla tekintetében a PPP-megállapodás a következő követelményeket tartalmazza:
   
               a)
            
            
               adott esetben azon pénzügyi intézmény kiválasztására vonatkozó kritériumok, ahol az escrow-számlát meg kell nyitni, beleértve a hitelképességgel kapcsolatos követelményeket is;
            
         
               b)
            
            
               az escrow-számláról történő kifizetések feltételei;
            
         
               c)
            
            
               az, hogy a kedvezményezettként megjelölt közjogi intézmény használhatja-e az escrow-számlát fedezetként/biztosítékként a saját vagy magánszférabeli partnerének a PPP-megállapodás szerint elvégzendő kötelezettségeire;
            
         
               d)
            
            
               az escrow-számla tulajdonosainak azon kötelezettsége, amely szerint írásbeli kérés esetén értesíteniük kell az irányító hatóságot az escrow-számláról történt kifizetések összegéről és az escrow-számla egyenlegéről;
            
         
               e)
            
            
               arra vonatkozó szabályok, hogy miként történik a lezárt escrow-számlán maradó tőke kifizetése a PPP-megállapodás megszűnése esetén.
            
         5. cikk
   Beszámolás és ellenőrzési nyomvonal
   (1)   A PPP-megállapodás beszámolási és dokumentum-megőrzési mechanizmus létrehozására vonatkozó rendelkezéseket tartalmaz. E mechanizmus ugyanazon beszámolási és dokumentum-megőrzési kötelezettségeket öleli fel, mint amelyek azon kedvezményezettekre vonatkoznak, akiknél az 1303/2013/EU rendelet 65. cikke szerinti elszámolható kiadások merülnek fel és azokat maguk fizetik ki.
   (2)   A PPP-megállapodás magában foglalja a megfelelő ellenőrzési nyomvonalat biztosító eljárásokat, a 480/2014/EU (2) felhatalmazáson alapuló bizottsági rendelet 25. cikkében meghatározottaknak megfelelően. Ezek az eljárások először is lehetővé teszik a magánszférabeli partnernél felmerült és általa kifizetett, a művelet végrehajtásakor keletkező kiadások összeegyeztetését a kedvezményezettnek az irányító hatóság számára bejelentett kiadásaival.
   6. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. április 28-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 347., 2013.12.20., 320. o.
   
   
      (2)  A Bizottság 2014. március 3-i 480/2014/EU felhatalmazáson alapuló rendelete az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról szóló 1303/2013/EU európai parlamenti és tanácsi rendelet kiegészítéséről (HL L 138., 2014.5.13., 5. o.)